สปสช.ขอบคุณประชาชนร่วมมือบันทึกผลตรวจโควิด ATK
นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า จากข้อมูลรายงานการกระจายชุดตรวจ Antigen Test Kit (ATK) เพื่อให้ประชาชนตรวจเชื้อโควิด-19 ด้วยตนเองนั้น ขณะนี้การกระจาย ATK ไปยังเขตพื้นที่ต่างๆ ทั่วประเทศเร็วกว่าแผนที่กำหนด โดยในพื้นที่เขต 4, 5, 6 และ 12 ทางบริษัทไปรษณีย์ จำกัด ได้จัดส่งไปแล้วเมื่อวานนี้ และเมื่อวันที่ 21 กันยายนที่ผ่านมา องค์การเภสัชกรรม (อภ.)ได้ตรวจรับชุดตรวจ ATK จำนวน 3.5 ล้านชุด โดยภายในวันที่ 27 กันยายน ชุดตรวจ ATK จะถูกจัดส่งไปยังทุกพื้นที่ จากข้อมูลการแจกชุดตรวจ ATK ให้กับประชาชน ล่าสุด เมื่อวันที่ 23 กันยายน 2564 เวลา 15.00 น. มีประชาชนรับชุดตรวจ ATK แล้ว 114,603 ราย เป็นจำนวน 229,206 ชุด ในจำนวนนี้เป็นการลงทะเบียนผ่านแอปพลิเคชันเป๋าตัง 114,603 ราย และเป็นการแจกโดย อสม. 519 ราย โดยช่วงแรกที่การรายงานการบันทึกผลตรวจ ATK ของประชาชนที่รับชุดตรวจแล้วมีจำนวนต่ำมาก แต่จากการที่ได้ขอความร่วมมือประชาชนให้ตรวจ ATK ภายหลังรับชุดตรวจโดยเร็วผ่านสื่อต่างๆ ปรากฏว่าทำให้จำนวนการรายงานผลเข้ามาในระบบเพิ่มสูงขึ้น โดยในวันนี้มีจำนวนการบันทึกผล 49,350 ราย หรือร้อยละ 43 เป็นผลบวก 342 ราย จึงขอบคุณประชาชนที่ได้ให้ความร่วมมือขณะเดียวกันในส่วนของผู้ที่มีรายงานผลตรวจเป็นลบนั้น สายด่วน สปสช. 1330 มีการโทรติดตาม เบื้องต้นผู้ติดเชื้อจะอยู่ในพื้นที่ กทม. ตามการกระจายชุดตรวจ ATK ในช่วงระยะแรก และส่วนใหญ่เมื่อผลตรวจเป็นลบ ส่วนใหญ่ได้เข้ารับการตรวจ RT-PCR ยืนยันที่โรงพยาบาลอีกครั้ง และได้เข้าสู่ระบบ Hospitel แล้ว แต่ในส่วนผู้ที่ยังไม่เข้าสู่ระบบการรักษา เจ้าหน้าที่สายด่วน สปสช. ได้ส่งข้อมูลเข้าสู่ระบบการดูแลผู้ติดเชื้อโควิด-19 ที่บ้าน(Home Isolation) และในชุมชน (Community Isolation) และส่งต่อไปยังหน่วยบริการตามเขตเพื่อให้ได้รับการติดตามและดูแลต่อไปแล้ว